Komunalno društvo Kijevo d.o.o.  je javni naručitelj i time obveznik primjene Zakona o javnoj nabavi kojim je uređen sustav javne nabave u Republici Hrvatskoj.  

Zakonska osnova za donošenje Pravilnika o provođenju postupaka jednostavne nabave sadržana je u odredbi članka 15. stavka 2. Zakona o javnoj nabavi (Narodne novine 120/16, 114/22 i 48/2026; u daljnjem tekstu: Zakon), kojom je propisano da su javni naručitelji dužni općim aktom urediti pravila, uvjete i postupke jednostavne nabave za nabavu robe, usluga i radova procijenjene vrijednosti ispod pragova primjene Zakona.

Zakon o izmjenama i dopunama Zakona o javnoj nabavi objavljen je u Narodnim novinama broj 48/26, a stupio je na snagu osmog dana od dana objave u Narodnim novinama, odnosno 16. svibnja 2026. godine.

Iznimno, pojedine odredbe koje se odnose na obveze u području jednostavne nabave te digitalnu razmjenu ugovora putem Elektroničkog oglasnika javne nabave Republike Hrvatske (dalje u tekstu: EOJN RH) stupaju na snagu 1. rujna 2026. godine.

Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istog Zakona do 16. kolovoza 2026.

Izmjenama Zakona o javnoj nabavi iz 2026. godine, a vezano uz jednostavnu nabavu, propisani su:

·   uvećani pragovi za primjenu Zakona o javnoj nabavi zbog usklađivanja s pragovima drugih članica EU (zakon se ne primjenjuje na nabavu roba i usluga te provedbu projektnih natječaja procijenjene vrijednosti (bez PDV-a) manje od 50.000,00 eura te radova procijenjene vrijednosti manje od 100.000,00 eura, iznimno na jednostavnu nabavu primjenjuje se posebna zakonska odredba koja regulira jednostavnu nabavu);
 Pravila za provedbu jednostavne nabave;

·     pragovi iznad kojih postoji obveza provedbe postupka jednostavne nabave u modulu EOJN RH, a u kojem postoji obveza javne objave, sve kako bi se postigla veća transparentnost te pridonijelo antikoruptivnom učinku;

Obveza poštivanja načela nabave i uređenja sukoba interesa;

· za nabavu procijenjene vrijednosti iznad 15.000,00 eura bez PDV-a određena je obveza osiguranja pravne zaštite te obveza naručiteljima uskladiti opći akt kojim se uređuju pravila, uvjeti i postupci jednostavne nabave u roku od 3 mjeseca od dana stupanja na snagu tog zakona

Izmjene koje se predlažu novim Pravilnikom

Novim Nacrtom prijedloga Pravilnika isti se usklađuje sa Zakonom o izmjenama i dopunama Zakona o javnoj nabavi (NN 48/26).  

U odnosu na postojeći Pravilnik, novost je da se svi postupci jednostavne nabave vrijednosti veće od 15.000,00 eura bez PDV-a provode putem modula jednostavne nabave u EOJN RH.

Za postupke jednostavne nabave predlažu se sljedeći vrijednosni pragovi:

    Prvi vrijednosni prag za robu, radove i usluge je procijenjena vrijednost jednaka ili manja od 15.000,00 eura bez PDV-a za koji se predlaže liberalan pristup i mogućnost ugovaranja nabave izravnim ugovaranjem s jednim gospodarskim subjektom po vlastitom izboru naručitelja koje ugovara nabavu.
    Drugi vrijednosni prag za robu i usluge procijenjene vrijednosti veće od 15.000,00 eura bez PDV-a, a jednake ili manje od 25.000,00 eura bez PDV-a te za radove procijenjene vrijednosti veće od 15.000,00 eura bez PDV-a, a jednake ili manje od 45.000,00 eura bez PDV-a, za koji se predlaže primjena postupka ograničenog prikupljanja ponuda kroz modul jednostavne nabave u EOJN RH sukladno uvjetima i zahtjevima iz poziva za dostavu ponuda.
    Treći vrijednosni prag za robu i usluge procijenjene vrijednosti veće od 25.000,00 eura bez PDV-a te za radove procijenjene vrijednosti veće od 45.000,00 eura bez PDV-a, za koji se predlaže primjena postupka javnog prikupljanja ponuda putem javne objave u modulu jednostavne nabave u EOJN RH.

Dodatna novost, u odnosu na postojeći Pravilnik, predstavlja reguliranje pravne zaštite u postupcima jednostavne nabave čija je procijenjena vrijednost veća od 15.000,00 eura.

Svrha donošenja ovog Pravilnika jest uspostava normativnog okvira kojim se osigurava: zakonito, učinkovito i transparentno provođenje postupaka jednostavne nabave, jednako postupanje prema svim gospodarskim subjektima, racionalno i svrhovito upravljanje javnim sredstvima, smanjenje rizika nastanka nepravilnosti i potencijalnih sporova.

Pravilnikom se sustavno i cjelovito uređuju ključni elementi postupaka jednostavne nabave, i to: razrađena klasifikacija postupaka prema procijenjenoj vrijednosti nabave, uz proporcionalna pravila postupanja, uređenje pokretanja postupaka, obveza primjene elektroničke komunikacije, uređenje instituta prigovora kao posebnog oblika pravne zaštite u postupcima jednostavne nabave.

Slijedom navedenog, pozivamo sve zainteresirane građane, a posebice gospodarske subjekte,  da najkasnije do 30. srpnja 2026. godine dostave svoje prijedloge i mišljenja na nacrt prijedloga Pravilnika o provođenju postupaka jednostavne nabave.

Prijedlozi i mišljenja na nacrt prijedloga Pravilnika mogu se dostaviti na priloženom obrascu  na e-mail adresu: komunalno.drustvo.kijevo@si.t-com.hr  ili poštom na adresu: Komunalno društvo Kijevo d.o.o. Bajani 12, 22310 Kijevo

Po isteku roka za dostavu prijedloga i primjedbi izradit će se i objaviti izvješće o obavljenom savjetovanju na službenim stranicama Komunalnog društva Kijevo d.o.o. – www.kijevo.hr
